Fizarana 15 alahahady, 28 janoary 2007; lah 3505 na ingahibe mpimasy aza dia tsy manan-kambara momba an’ity resaka vaky fasana ity. Araka ny filazany manko dia efa miorim-ponenana ao analandolo ireo fanahy masiaka, ka tsy afaka manangatra intsony ireo very taolambalo. Nambarany ihany koa fa manefa trosa amin’ireo fanahy masiaka ao analandolo i beza ka tsy maintsy mankao matetika raha te-ho velona. Nihevi-tena ho mahery izy ka nitsofoka tamin’ny toerana fady hoy ny fanazavan’ingahibe mpimasy. Ny masina mihitsy izao no maniraka azy mba hanefa an’izany trosa izany, ka raha misy koa sahy manaraka azy ao dia hahita ny tsy fahita, ary mety hanaraka hatramin’ny ainy hoy ihany ny fampitandremana nataon’ingahy mpimasy tamin’ireo mponina tao an- tanàna. Nihoron-koditra avokoa izay nandre an’izany fampitandremana izany ka na ny manopy maso mijery lavitra an’analandolo aza dia nataon’ny olona fady sao hahitan-doza. Raha tsy mbola milentika akory ny masoandro dia efa mangina ny tanàna satria tsy misy sahy mijanona eny an-tsaha intsony ny olona fa avy hatrany dia mamonjy fodiana ka mipetraka ao an-trano. Na ny mivoaka eny an-tokontany aza dia efa mahakaodikaody sao sanatria misy zavatra hafa miselontselona eny. Fa vao mainka nanampy trotraka ny fitaintainan’ny olona ny tenin’ingahibe mpimasy indray maraina. Araka ny filazany manko dia niseho mivantana taminy indray ny masina ka nanambara fa mila omby iray hatao joro mba hisorohana ny fahatezeran’ireo fanahy ao analandolo. Raha tsy manao joro, hoy izy, dia mety haka olona iray isam-bolana ireo fanahy ireo. Nihorohoro tanteraka ireo mponina. Tsy vitan’ny horohoro fotsiny anefa no nameno ny fony sy ny eritreriny fa teo ihany koa ny hakiviana. Tsy maintsy hisy indray manko ny fanangonam-bola hividianana ny omby hatao joro, kanefa na ny sakafo hohanina isan’andro aza efa manahirana. Efa mananontanona mihitsy ny mosary satria hihena be ny vokatra amin’ity taona ity. Zara raha nahavita ny antsasaky ny asa fanaony andavan’andro manko ny olona hatramin’izay nisian’ny fitaintainana momba an’analandolo izay. Ingahy prezida no tena anisan’ny miady saina mafy amin’izao toe-javatra izao. Atao ahoana ny ho fanery ny olona mbola handoa vola hividianana an’ilay omby hanaovana joro? Ny adidy tsy maintsy atao eo amin’ny fokontany aza, efa manahirana ny mitaky azy satria tsy manan-komena ny ankamaroan’ny olona. Ny omby koa anefa tsy maintsy ho vidiana any an-toeran-kafa satria tsy misy afa-tsy ireo omby miasa sy hakana taranaka sisa no ompian’ireo mponina ao an-tanàna. Efa maro ihany manko izay omby natao joro ho an’analandolo izay, ary ny sisa tsy natao joro, lasan’ny dahalo. Tsy maintsy havotana lafo izany ny omby fa tsy misy azo antenaina hivarotra mora intsony. Novoriana ny fokonolona nilazana ny toe-javatra. Samy gina tsy nisy nahateny ny rehetra. Tany mena ve moa hirehitra na dia teo aza ny fatahorana an’izay zavatra mety hitranga. Tsy nisy hevitra mbola tapaka tamin’iny fotoana iny fa samy nasaina namonjy fodiana daholo aloha ny rehetra mba handinika an’izay azo hatao. Inona no azo hatao? Inona no hitranga? Inona no hiafarana? Ireo no fanontaniana nifamahofaho tao an-tsain’ny olona. Tena loza mitataho ho an’ny rehetra ity analandolo manamorona ny tanàna ity, kanefa eo no toerana efa zara nomen-janahary ho an’ny tena ka tsy azo hilaozana.